# Všetko o zápise žiakov na plnenie povinnej školskej dochádzky

# na školský rok 2023/2024

Zápis žiakov do 1. ročníka **Základnej školy v Gabčíkovo, Komenského 1082/3, 930 05 Gabčíkovo** na školský rok 2022/2023 sa uskutoční v termíne medzi **1. a 30. aprílom 2023.**

Presné miesto a čas zápisu určí zriaďovateľ školy – Mesto Gabčíkovo – formou všeobecne záväzného nariadenia.

**Legislatíva k zápisu detí**

* zákon č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov
* § 19, § 20, § 23, § 24, § 25 zákona č. 245/2008 Z. z. o výchove a vzdelávaní (školský zákon) a o doplnení niektorých zákonov
* vyhláška Ministerstva školstva SR č. 320/2008 Z. z. o základnej škole

V súlade s touto legislatívou **sú zákonní zástupcovia dieťaťa povinní prihlásiť dieťa na plnenie povinnej školskej dochádzky**.

**Ako zapísať dieťa do základnej školy?**

Do prvého ročníka môže nastúpiť dieťa, ktoré v čase nástupu na plnenie povinnej školskej dochádzky dovŕši k 31. 08. 2021 šesť rokov. Zápisu sa zúčastňuje dieťa a zákonní zástupcovia.

**Aké doklady potrebuje zákonný zástupca dieťaťa pri zápise**

Pri zápise musia zákonní zástupcovia dieťaťa predložiť osobné údaje dieťaťa – meno a priezvisko, dátum narodenia, rodné číslo, miesto narodenia, národnosť, štátne občianstvo, trvalé bydlisko dieťaťa a osobné údaje zákonných zástupcov.

**Zákonní zástupcovia dieťaťa musia pri zápise predložiť platný občiansky preukaz a rodný list dieťaťa.**

Ak má zákonný zástupca zmenu bydliska a nemá ju zapísanú v občianskom preukaze, škola od zákonného zástupcu vyžaduje doniesť potvrdenie z obecného alebo mestského úradu o zmene trvalého pobytu.

V zmysle § 35 Zákona o rodine sa vyžaduje, aby žiadosť i **Dotazník k zápisu do 1. ročníka ZŠ na školský rok 2023/2024** o prijatie dieťaťa do 1. ročníka ZŠ podpisovali obaja zákonní zástupcovia. Preto odporúčame, aby sa zápisu do 1. ročníka zúčastnili obaja zákonní zástupcovia. V prípade, že to nie je možné, môže byť súhlas o prijatie vykonaný nasledovne:

Na internetovej stránke školy je tlačivo **Splnomocnenie zákonného zástupcu na vykonanie zápisu do 1. ročníka**, ktoré rodičia vyplnia, vytlačia a priložia k **Dotazníku k zápisu do 1. ročníka ZŠ na školský rok 2023/2024.**

Zastupujúci zákonný zástupca pri zápise predloží písomný súhlas – splnomocnenie –druhého, neprítomného zákonného zástupcu s vykonaním zápisu, pričom podpis na súhlase **nemusí byť úradne osvedčený**.

Na internetovej stránke školy je tlačivo **Súhlas dotknutej osoby so spracovaním osobných údajov zákonných zástupcov/rodičov** a **Súhlas dotknutej osoby so spracovaním osobných údajov** **dieťaťa** (v zmysle zákona č. 18/2018 Z. z. o ochrane osobných údajov a o zmene a doplnení niektorých zákonov). Zákonný zástupca pri zápise preukáže súhlas na spracúvanie osobných údajov jeho dieťaťa. Opäť sa vyžaduje súhlas oboch zákonných zástupcov.

Škola poskytuje rodičom/zákonným zástupcom z databázy možnosť v predstihu vyplniť **Dotazník k zápisu do 1. ročníka ZŠ a všetky ostatné tlačivá na školský rok 2021/2022**, ktoré bude škola žiadať pri zápise do 1. ročníka. Výhodou tohto spôsobu je, že rodič môže príslušné údaje a informácie vypísať doma a zaslať ich na e-mailovú adresu školy. Takýmto spôsobom je v Dotazníku ešte možné robiť korekcie.

**Dotazník k zápisu do 1. ročníka ZŠ na školský rok 2021/2022** môže vyplniť zákonný zástupca dieťaťa aj priamo v škole s pracovníkom školy, ktorý robí zápis, alebo doma.

**„Dotazník na stiahnutie“ (Dotazník najskôr stiahnite až potom vyplňte a zašlite na e-mailovú adresu školy (**[info@zsgabcikovo.sk](mailto:info@zsgabcikovo.sk)**)**

**Všetky tlačivá na vyplnenie si môžete vyzdvihnúť aj pred hlavným vchodom školy od 25. 03. 2022**

**Dotazník k zápisu do 1. ročníka ZŠ na školský rok 2023/2024 podpísaný oboma zákonnými zástupcami, v prípade, ak to nie je možné treba doložiť Písomné vyhlásenie.**

Ak je výkon rodičovských práv a povinností k maloletému dieťaťu upravený súdom, zákonný zástupca dieťaťa preukáže pri zápise zverenie dieťaťa do osobnej starostlivosti.

**Zápis musí byť vykonaný aj pre deti, ktoré mali odklad**

plnenia povinnej školskej dochádzky. Zákonný zástupca je takomto prípade povinný priniesť vyjadrenie **príslušného zariadenia výchovného poradenstva a prevencie** (CPPPaP, CŠP, ...) o spôsobilosti dieťaťa plniť povinnú školskú dochádzku. Pokiaľ sa rodičia/zákonní zástupcovia s dieťaťom k zápisu do školy nedostavia, nemusí byť prijaté.

O [testovanie školskej zrelosti](https://www.rodinka.sk/vychova-a-skoly/predskolak/testovanie-skolskej-zrelosti/?)musia rodičia požiadať [CPPPaP](http://www.uips.sk/cpppap/), CŠP niekedy túto službu [CPPPaP](http://www.uips.sk/cpppap/), CŠP ponúka pre všetkých predškolákov v materskej škole. Viac informácií získate v [CPPPaP](http://www.uips.sk/cpppap/" \t "_blank), CŠP.

## Dieťa, ktoré nie je pripravené na plnenie povinnej školskej dochádzky

Škola zapíše dieťa, ktoré v čase nástupu na plnenie povinnej školskej dochádzky dovŕši 6 rokov, pričom dieťa začne plniť povinnú školskú dochádzku, ak dosiahlo školskú spôsobilosť. To znamená, ak má primeranú psychickú, telesnú a sociálnu vyspelosť. V opačnom prípade musí zákonný zástupca požiadať svoju materskú školu o možnosť pokračovať v predprimárnom vzdelávaní v materskej škole .

## Žiadosť o pokračovaní predprimárného vzdelávania

Súčasťou spomenutej žiadosti musí byť vyjadrenie od **príslušného zariadenia výchovného poradenstva a prevencie** (CPPPaP, CŠP,...). Detský psychológ na základe testov, ktoré s dieťaťom urobí, posúdi, či je pripravené s ohľadom na nároky školy, na svoju sociálnu a emocionálnu schopnosť nastúpiť od septembra do prvého ročníka.

## Najčastejšie dôvody pokračovania predprimárného vzdelávania

* Dieťa sa narodilo medzi májom a augustom pred šiestimi rokmi, čo sa posudzuje individuálne.
* Dieťa má problémy s výslovnosťou alebo ak nevie formulovať vety.
* Nevydrží byť sústredené a nezapamätá si vetu.
* Nedokáže sa orientovať v čase a priestore.
* Nedokáže sa naučiť základné údaje o sebe, rodine, nedokáže si zapamätať adresu, vek.
* Nemá záujem o školu, nie je prirodzene zvedavé na nové veci, nekladie otázky.
* Je neposedné a netrpezlivé.
* Nevie dodržiavať základnú hygienu, samostatne sa obliekať, obúvať, vyzliekať, nevie jesť príborom.
* Má nejaké vážne zdravotné problémy.

**Čo by mal budúci prvák vedieť**

* samostatne sa obliecť a obuť,
* pozapínať si gombíky a zaviazať šnúrky na obuvi,
* samostatne sa najesť,
* samostatne sa obslúžiť na WC, umyť si ruky, spláchnuť a podobne,
* správne vyslovovať všetky hlásky,
* vysloviť krátke slovo samostatne po hláskach,
* vyjadrovať sa plynule aj v zložitejších vetách,
* spočítať predmety do päť, plynulo napočítať do desať,
* interpretovať obsah krátkej rozprávky,
* poznať naspamäť detskú pesničku alebo básničku,
* kresliť pevné a neroztrasené línie,
* nakresliť postavu so všetkými základnými znakmi – hlava, krk, trup, plecia, postava je anatomicky správne rozložená,
* vystrihnúť jednoduchý tvar podľa predkreslenej čiary,
* poznať základné odtiene farebného spektra – červená, zelená, žltá, oranžová, fialová...,
* orientovať sa v priestore, vedieť, kde je vpredu, vzadu, hore, dole, vpravo, vľavo.

## Ako by sa mal budúci prvák správať

* vydrží pri hre alebo inej činnosti 15-20 minút,
* začatú prácu alebo hru dokončí, nezačína stále niečo nové, neodbieha,
* na nové prostredie a osoby si zvyká bez väčších problémov – neplače, neskrýva sa za rodičov, neuteká,
* väčšinou sa hrá spoločne s deťmi, nestráni sa ich spoločnosti, nie je medzi deťmi bojazlivý a plačlivý,
* nie je agresívny, spory s deťmi dokáže riešiť väčšinou bez bitky, hádky, vzdorovitosti,
* v jeho správaní by sa nemali prejavovať zlozvyky – cmúľanie prstov, ohrýzanie nechtov, časté pokašliavanie, žmurkanie, špáranie v nose,
* nezajakáva sa pri reči,
* nepomočuje sa,
* ovláda prejavy slušného správania – pozdraviť, odzdraviť, poďakovať, poprosiť...

**Dôležité podmienky, ktoré je potrebné spĺňať:**

* dostatočná slovná zásoba (predpoklad vyjadrovať postoje, vedomosti, citové rozpoloženie dieťaťa),
* rečová chyba (vyžaduje odbornú logopedickú starostlivosť už pred vstupom do školy)
* zraková diferenciácia predlohy,
* sluchová diferenciácia foném (analýza a syntéza – schopnosť slabikovať),
* práca s knihou (poznanie listov, stránok, odlíšenie písaného textu od obrázkov a pod.),
* orientácia v priestore (odlíšenie čo je hore, dole, vpravo, vľavo, predo mnou, za mnou, ...)
* orientácia v čase (prežívanie aktuálneho času – dnes, aký deň nasleduje zajtra, čo bolo včera...),
* správny držanie ceruzky, či pera (uvoľnené nie kŕčovité držanie),
* plynulosť ťahov ceruzkou,
* schopnosť nápodoby jednoduchých geometrických tvarov,
* primeraný tlak na papier pri písaní, či kreslení,
* schopnosť udržiavať čistotu na predlohe (neškrtať, negumovať, neopravovať, nekrčiť predlohu, ani ju netrhať),
* pochopenie pojmu čísla (schopnosť ukázať konkrétny počet na prstoch alebo predlohe bez vymenúvania číselného radu),
* odlišovať pojmy veľa, málo, veľký, malý, ľahký, ťažký...

**Zápis dieťaťa mladšieho ako šesť rokov**

Vo výnimočných prípadoch je možné zapísať aj dieťa, ktoré dosiahne vek šesť rokov v čase od začiatku školského roka do konca kalendárneho roka. Do školy môže byť také dieťa zapísané, pokiaľ je dostatočne fyzicky i psychicky zrelé na začiatok plnenia povinnej školskej dochádzky. Túto zrelosť musí rodič alebo iný zákonný zástupca dieťaťa preukázať súhlasnými **vyjadreniami príslušného zariadenia výchovného poradenstva a prevencie** a **všeobecného lekára pre deti a dorast**, ktoré priloží k žiadosti o zápis.

Pri nadaných deťoch je možný aj skorší začiatok školskej dochádzky. Aj v týchto prípadoch je potrebné preskúmať pripravenosť dieťaťa. Takéto dieťa musí splniť školou stanovené kritériá pre vedomostnú, záujmovú, emocionálno-sociálnu a celkovú osobnostnú úroveň zrelosti.

**Kedy sa rodičia dozvedia, či bolo ich dieťa prijaté?**

Konkrétny termín a spôsob oznámenia rozhodnutia sa rodičia/zákonní zástupcovia dozvedia pri zápise – **najneskôr však do 15. júna 2023.** Rozhodnutia o prijatí alebo neprijatí žiaka do 1. ročníka budú zasielané poštou na doručenku, na adresu obom zákonným zástupcom, alebo si ich budú môcť prevziať osobne zákonní zástupcovia proti podpisu.